عصر الظلام الحديث ، Modern Dark Ages او New Dark Ages ، مصطلح بدأ يظهر فى الفتره الاخيره فى الكتب و المقالات الصحفيه. و هو بيشير لوجود مجتمعات و ثقافات لسه بتعيش فى عصر الظلام او دخلت فى مرحلته ، و بقت بتعانى من حالة التخلف اللى كانت سايده فى اوروبا قبل عصور التنوير و النهضه ، و ما هيش قادره تتعامل مع العالم المعاصر و العصر الحديث. المجتمعات دى بتعادى العلم و التقدم و الحريه الانسانيه و بتتعامل مع الامور الدنيويه بمبادىء قديمه ، و بتؤمن بالخرافات و الخزعبلات ، و بتبص للستات بصه متدنيه. و فوق كده المجتمعات دى بقت عدوانيه و مصدر للقلاقل و العنف و الاستبداد ، و بتنعدم فيها التوليرانسيه فى مواجهة الافكار اللى ما بتتماشاش مع نزعاتها ، و بيتفشى فيها التعصب ، و بتعيش طول الوقت فى حالة صدام مع الثقافات التانيه مع انها مجتمعات ضعيفه و مهلهله و يحتمل ان عدوانيتها حتسبب دمارها بالكامل. بيتقال ان المجتمعات دى ، مع انها بتعيش فى العصر الحديث و بتستفيد من انجازات الحضاره الغربيه ، بتعكس بقوه عصور الظلام الاصليه فى اوروبا ، لما كان الاصوليين المسيحيين بيعتبرو الفلاسفه و الكتاب و العلما مهرطقين ، و كانو بينددوا بأفكارهم و بيعتدو عليهم و بيحرقو كتبهم لدرجة ان الكتاب و المؤلفين ما كانش مسموح ليهم يكتبو الا باللغه اللاتينى لغة الصفوه الاقطاعيه و الدينيه و كانت الكتابه باللغه القوميه المحليه بتعتبر جريمه فى حق الدين و المجتمع المتخلف اللى كانو عايشين فيه.